Stanislav Zvolenský

Mons. ICDr. Stanislav Zvolenský, PhD. (* 19. november 1958, Trnava) je rímskokatolícky arcibiskup metropolita Bratislavskej arcidiecézy.

 Životopis a činnosť 
 Štúdia a kňazstvo 
Po štúdiu teológie na Rímskokatolíckej cyrilometodskej bohosloveckej fakulte v Bratislave a príprave na kňazstvo v Kňazskom seminári sv. Cyrila a Metoda v Bratislave, bol dňa 13. júna 1982 v Dóme sv. Martina v Bratislave vysvätený za kňaza apoštolským administrátorom Trnavskej arcidiecézy, biskupom Mons. Júliusom Gábrišom. Pôsobil ako kaplán v Galante a v Hlohovci. V rokoch 1990 až 1992 pôsobil ako farár vo farnosti Bratislava-Vajnory. 

V roku 1992 nastúpil na postgraduálne štúdiá teológie v Innsbrucku. Neskôr študoval na Gregoriánskej univerzite v Ríme, kde v roku 1998 dosiahol doktorát cirkevného práva. Po návrate na Slovensko bol menovaný za diecézneho sudcu a odborného asistenta Rímskokatolíckej cyrilometodskej bohosloveckej fakulty Univerzity Komenského, v roku 2001 za prodekana RKCMBF UK a 27. septembra 2001 za súdneho vikára Bratislavsko-trnavskej arcidiecézy. 

 Pomocný biskup 
Za pomocného biskupa Bratislavsko-trnavskej arcidiecézy ho vymenoval pápež sv. Ján Pavol II. dňa 2. apríla 2004 a zveril mu titulárne sídlo Nova Sinna.        Vysvätený za biskupa bol 2. mája 2004 v Katedrále sv. Jána Krstiteľa v Trnave spolu s novým pomocným biskupom Mons. Ján Oroschom.                                                         Hlavným svätiteľom bol Mons. Ján Sokol, bratislavsko-trnavský arcibiskup metropolita a spolusvätiteľom Mons. Dominik Tóth, emeritný bratislavsko-trnavský pomocný biskup a Mons. Henryk Józef Nowacki, apoštolský nuncius na Slovensku. Ako biskup si zvolil heslo Fiat voluntas Tua (Buď vôľa Tvoja [Bože]).

Dňa 1. august 2006 bol Mons. Jánom Sokolom, bratislavsko-trnavským arcibiskupom menovaný za riaditeľa Správy majetku Bratislavsko-trnavskej arcidiecézy a 1. septembra 2006 bol menovaný za opäť sudcu cirkevného súdu Arcibiskupského úradu v Trnave, ako aj menovaný za súdneho vikára arcidiecézy.

 Arcibiskup 
náhľad|250px|Arcibiskup Zvolenský pri svätení základného kameňa kostolu sv. Jána Pavla II. v Chorvátskom Grobe – časti Čierna voda v roku 2012.
Dňa 14. februára 2008 na slávnosť sv. Cyrila a Metoda, spolupatrónov Európy, ho pápež Benedikt XVI. menoval za arcibiskupa novovzniknutej Bratislavskej arcidiecézy a metropolitu Západnej cirkevnej provincie so sufragánnymi diecézami: Trnavskou arcidiecézou, Banskobystrickou diecézou, Nitrianskou diecézou a novovzniknutou Žilinskou diecézou. Dňa 8. marca 2008 ho do úradu uviedol v Katedrále sv. Martina v Bratislave pápežský legát Mons. Jozef kardinál Tomko.                                          Dňa 29. júna 2008 na slávnosť sv. Petra a Pavla, mu pápež Benedikt XVI. vo Vatikáne odovzdal arcibiskupské pálium, ktoré má právo nosiť ako metropolita na území Západnej cirkevnej provincie.

 Modlitbové stretnutie Lectio divina 
Arcibiskup Mons. Stanislav Zvolenský vedie každú prvú stredu v mesiaci o 20:00 hod. v Katedrále sv. Martina v Bratislave modlitbové stretnutie formu Lectio Divina:
 september 2008 - jún 2009: Škola Pavlovho slova; 
 september 2009 - jún 2010: Stretnutia s Ježišom; 
 september 2010 - jún 2011: Útecha pre Baránkovu nevestu; 
 september 2011 - jún 2013: Obnovme našu vieru a mravnosť!;
 september 2013 - jún 2014: Cirkev plná života;
 september 2014 - jún 2015: Hovoriť o Bohu obrazmi zo sveta; 
 september 2015 - jún 2016: Ježiš sa predstavuje;
 september 2016 - jún 2017: Rodina v Knihe Genezis; 
 september 2017 - jún 2018: Mladí v Biblii;
september 2018 - jún 2019: Podoby modlitieb vo Svätom písme

 Funkcie 

 Za predsedu Konferencie biskupov Slovenska bol zvolený:
na 1. funkčné obdobie (3 roky) - dňa 28. októbra 2009
na 2. funkčné obdobie (3 roky) - dňa 8. novembra 2012 
na 3. funkčné obdobie (3 roky) - dňa 21. septembra 2015 
na 4. funkčné obdobie (4 roky) - dňa 22. novembra 2018
 Pápež Benedikt XVI. dňa 15. decembra 2009 menoval Stanislava Zvolenského do úradu sudcu Najvyššieho tribunálu Apoštolskej signatúry na obdobie piatich rokov. Medzi kompetencie tohoto úradu patrí dohliadať na spravodlivosť v cirkvi. 
 V rámci Konferencie biskupov Slovenska je predsedom Rady pre spoločenské komunikačné prostriedky a Rady pre realizáciu zmlúv medzi Svätou stolicou a SR.

 Udelené biskupské svätenia, inaugurácie biskupov a pohreby biskupov  
Hlavný svätiteľ
 Mons. Jozef Haľko, pomocný biskup Bratislavskej arcidiecézy – Bratislava, 17. marca 2012
Spolusvätiteľ
 Mons. Róbert Bezák CSsR, arcibiskup Trnavskej arcidiecézy – Trnava, 6. jún 2009
 Mons. Vladimír Fekete SDB, biskup Apoštolskej prefektúry v Azerbajdžane - Baku, 11. február 2018 
Inaugurácie
 Mons. Tomáš Galis, diecézny biskup Žilinskej diecézy - Žilina, 15. marec 2008 
 Mons. Marián Chovanec, diecézny biskup Banskobystrickej diecézy – Banská Bystrica, 15. december 2012 
 Mons. Ján Orosch, arcibiskup Trnavskej arcidiecézy – Trnava, 30. august 2013
Pohreby
 Mons. Ján Bukovský SVD., arcibiskup, emeritný apoštolský nuncius v Ruskej federácii - Nitra, 3. január 2011  

 Mons. Rudolf Baláž, diecézny biskup Banskobystrickej diecézy - Banská Bystrica a Nevoľné, 3. august 2011 
 Mons. Dominik Tóth, emeritný pomocný biskup Bratislavsko-trnavskej arcidiecézy - Trnava, 22. máj 2015 
 Mons. Vladimír Filo, emeritný diecézny biskup Rožňavskej diecézy - Trnava a Gáň, 24. august 2015 
 Mons. Jozef Zlatňanský, emeritný titulárny biskup pôsobiaci v Ríme - Topoľčianky, 16. február 2017 
 Mons. Štefan Vrablec, emeritný pomocný biskup Bratislavsko-trnavskej arcidiecézy - Trnava, 7. september 2017 

 Diela 











 Referencie 

 Externé odkazy 
 Životopis na www.kbs.sk
 Životopis na stránke Bratislavskej arcidiecézy 

Kategória:Biskupi Trnavskej diecézy
Kategória:Arcibiskupi Bratislavskej arcidiecézy
Kategória:Osobnosti z Trnavy
Kategória:Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Kategória:Vyučujúci na Rímskokatolíckej cyrilometodskej bohosloveckej fakulte Univerzity Komenského v Bratislave
Kategória:Predsedovia Konferencie biskupov Slovenska
Kategória:Konferencia biskupov Slovenska
Kategória:Držitelia štátnej ceny Jozefa Miloslava Hurbana